ישראל שלום יוסף פרידמאן

רבי ישראל שלום יוסף פרידמאן זצ"ל (י"ג תשרי ה'תרט"ז - כ"ג ניסן ה'תרפ"ג), רבי אין באהוש.

אפשטאם

רבי ישראל שלום יוסף איז געבוירן י"ג תשרי ה'תרט"ז, צו זיין פאטער הרב יצחק פרידמאן פון באהוש, א זון פון הרב שלום יוסף פרידמאן פון סאדיגורא, א זון פון הרב ישראל פרידמאן פון רוזשין, א זון פון הרב שלום שכנא, פון פראהבישטש, א זון פון הרב אברהם המלאך, דער חסד לאברהם, א זון פון הרב דוב בער, דער מעזריטשער מגיד. און צו זיין מוטער מרת שיינא רחל א טאכטער פון הרב דוד האגער פון זאבלאטאוו. 

רבנות

נאך זיין פאטער'ס פטירה אין יאר ה'תרנ"ז איז רבי ישראל שלום יוסף אויפגענומען געווארן אלס ממלא מקום פון פאטער רבי אין באהוש.

רבי ישראל שלום יוסף האט אריינגעלייגט אסאך האראוואניע אין דעם ערציאונג פון דעם יונגן דור, ער האט אויפגעשטעלט אין זיין הויף די ערשטע ישיבה גדולה אין ראמעניע, וועלכע האט ארויגעשטעלט די צוקונפטיגע גדולי התורה פון ראמעניע

הסתלקות

רבי ישראל שלום יוסף איז נפטר געווארן אסרו חג פסח כ"ג ניסן ה'תרפ"ג, און ליגט אין באהוש.

פאמיליע

רבי ישראל שלום יוסף האט געהייראט מרת מלכה ( - ט' אדר א' ה'תרע"ג) א טאכטער פון הרב משה אברהם צוקערמאן פון ראשקאוו, אן אייניקל פון הרב שבתי פון ראשקאוו דער פארפאסער פון סידור רבי שבתי. זייערע קינדער:

 מרת בלומא רייזיל ( - ), די ווייב פון איר שוועסטער-קינד הרב מנחם מענדל פרידמאן (ג' תמוז ה'תרל"ו - י"א תשרי ה'תש"ג), פון באהוש, א זון פון איר פעטער (איר פאטער'ס ברודער) הרב דוד פרידמאן פון באהוש.

 מרת גיטל (גיטל'ה) ( - ), די ווייב פון איר שוועסטער-קינד הרב דוד טווערסקי (ה'תרמ"ב (אומגעפער) - כ"א כסלו ה'תרצ"ד), פון האצעליס, א זון פון איר פעטער (איר פאטער'ס שוואגער) הרב מרדכי זוסיא טווערסקי פון האצעליס-יאס.

 מרת חוה לאה, די ווייב בזיווג ראשון פון הרב יעקב יוסף טווערסקי, א זון פון הרב מנחם נחום'טשע טווערסקי פון רחמיסטריווקא, זי איז נפטר געווארן יונגערהייט אָן קינדער.

 די ווייב פון הרב גדליה אהרן ראבינאוויטש הי"ד ( - ג' מנחם אב ה'תרע"ט), פון מנוסטרישטש, נאך צוויי יאר האט זיי זיך צוטיילט און שפעטער גע'גט אָן קינדער.

זעט אויך
 באהוש (הויף)
 רוזשין (הויף)

רעפערענצן

 אנציקלופדיה לחכמי גליציה, מאיר וונדר
 נר ישראל ח"ו בערכו (37)

קאטעגאריע:רוזשינער אדמורי"ם
קאטעגאריע:באהוש